Bjarne Laustsen (S), 2009-04-22:
Jeg reagerer med at tage ordet i anden runde, fordi jeg simpelt hen synes, at det er for dårligt og usmageligt af en minister at stå heroppe og bruge et ritzautelegram fra nogen, der slet ikke er til stede her og måske ikke har hørt debatten.
Der er ikke en eneste her i dag, der har talt jobcentrene ned.
Der er ikke en eneste her, der har sagt et ondt ord om de kommunalt ansatte - eller de statsligt ansatte, som står i en situation, hvor de bliver kommunaliseret - ikke en eneste.
Jeg har ikke hørt én eneste tale jobcentrene eller de ansatte i jobcentrene ned, ikke én eneste.
Alligevel siger man, at det er det, der sker.
Man citerer også en god partifælle, Erik Nielsen, som er borgmester i Rødovre og formand for KL's beskæftigelsesudvalg.
Kan ministeren nævne et eneste område, bare ét område, som KL ikke er interesseret i at overtage?
Næh, det tror jeg sådan set ikke, og derfor er det jo en politisk diskussion, vi har, om, hvor vi synes at opgaverne løses bedst.
Vi synes, at vi har haft saglige argumenter.
Vi har prøvet en tid, vi har reddet et fallitbo efter Poul Schlüter og hans regering med 360.000 ledige.
Vi fik det banket ned med 140.000 uden nævneværdige flaskehalsproblemer.
Regeringen har bare halveret arbejdsløsheden, og samtidig har man været nødt til at importere 55.000 østeuropæere bare for at få det til at hænge nogenlunde sammen.
Og så har man undladt at få 50.000 forsikrede ledige, 92.000 kontanthjælpsmodtagere og 14.000 fleksjobbere på ledighedsydelse i arbejde.
Det er de fremragende resultater, regeringen taler om.
Der er behov for en helt anderledes indsats, og det er jo derfor, at en lang række eksperter siger, at i en periode, hvor arbejdsløsheden stiger, er det her fuldstændig galimatias.
Vi er optaget af, at regeringen ikke smider ansvaret fra sig.
Jeg forstår godt, at både den tidligere og den nuværende minister ikke bryder sig om at høre, hvad man vil gøre ved den stigende ledighed i Grenå eller på Lolland eller noget som helst andet sted i landet.
Det forstår jeg godt.
Der vil svaret være: Gå hjem og snak med den lokale borgmester om det.
Vi ved lige nøjagtig, hvordan det vil komme til at gå.
Vi synes ikke, at der er grund til at spille hasard med jobindsatsen i Danmark.
De folk, der ikke har fået en uddannelse, og de folk, der arbejder på arbejdspladser, der bliver globaliseret, og hvor arbejdspladserne flytter ud, har brug for omskoling og opkvalificering og ikke billig aktivering.
De har brug for, at det erhvervsliv, der skal være med til at finansiere velfærden for os alle sammen, kan få nogle dygtige medarbejdere.
Det sikrer vi heller ikke ved at lave tvungen udlicitering.
Jeg kan sige til beskæftigelsesministeren, at jeg har spurgt Erik Nielsen direkte om - jeg har en mail, ministeren kan komme over og se den - hvordan man havde det med tvungen udlicitering.
Svaret var: Vi er lodret imod - bare for, at der er sådan lidt modvægt til det ritzautelegram - at vi bliver tvunget til at udlicitere en opgave, som vi gerne vil drive kommunalt.
Det er da fint, at der er nogle, der gerne vil gøre det godt på det kommunale område, og det har vi aldrig nogen sinde fornægtet.
Det var regeringens forslag - så kan man diskutere, om det var godt - at sige, at de syntes, at opgaven blev løst bedst et andet sted.
Regeringen kan gøre, som de vil, hvis de kan få Dansk Folkeparti til at nikke, som de kan i så mange andre sammenhænge.
Men jeg og mit parti repræsenterer alle led i samfundet, og vi har saglige argumenter for, at vi synes, det er tosset.
Vi har alle hovedorganisationer med os, når vi siger det.
Venstres ordfører har pralet af, at der er fuld finansiering, men ministeren siger: Det er kun i 2010, i årene fremover sparer vi, fordi kommunerne skal have incitamenter til at gøre det billigst muligt.
Det er jo sådan set et mere fair og ærligt svar, men det er og bliver et besparelsesprojekt på 15 mio. kr. i værste tilfælde i alle årene fremover.
Det kan man altså få rigtig meget for i Aalborg.
Jeg garanterer for, at der er mange af mine partifæller i Aalborg, der er så meget imod det her, at de også kan finde på at møde op i Arbejdsmarkedsudvalget og sige, at de synes, at det her er tudetosset.
Det håber jeg, for det her hænger simpelt hen bare ikke sammen i den situation, vi står i.
Vi har f.eks. i dag også stillet spørgsmål om - det kunne være, at ministeren ville hjælpe os lidt her til sidst - at en af de ting, der ikke fremgår af lovforslaget, er de it-omkostninger, der er, i forbindelse med at kommunerne og a-kasserne og jobcentrene skal kunne snakke sammen.
Jeg spørger igen: Hvad kommer det til at koste?
Jeg har masser af tid.
Der er ikke møde i Folketinget i morgen, så vi kan for min skyld køre igennem, indtil vi får det at vide.
Det her er så talentløst.
Man fremlægger en aftale for at genere fagbevægelsen og Socialdemokratiet.
Der står ikke et eneste ord om økonomi.
Så beder vi i Arbejdsmarkedsudvalget om at få en høring, og så kan det nok være, at man får travlt med at sige, at det her bliver lavet sådan, at kommunerne ikke mister noget.
Men det er jo kun kommunerne under ét, vil jeg sige til hr. Knud Kristensen.
Det er jo det, der er problemet her.
Der vil være kommuner, der taber på det her, og hvad skal de betale med?
Det synes vi ikke er fair.
Det kan da være fint nok, at der er nogle kommuner, der synes, at de kan tjene penge på det her, at regeringen vil give dem nogle penge.
Vi synes bare ikke, at det er en ærlig måde.
Vi synes, at det er forkert, at der er nogle kommuner, der taber på, at de skal løse en opgave for en beskæftigelsesminister, som har opgivet ævred med hensyn til at få danskerne i arbejde.
Det er den skinbarlige sandhed.
Man løber fra ansvaret, man ønsker ikke at blive konfronteret fra den talerstol dernede onsdag efter onsdag om, hvad man skal gøre ved den stigende ledighed.
Det kan vi gå hjem og snakke med borgmestre og rådmænd - og hvem der ellers gider svare på det - om.
Jeg skal ikke have mere med det at gøre, jeg stikker halen mellem benene, siger ministeren, for så kan vi beskæftige os med noget andet.
Jamen det er fint, men vi er bare nødt til at få facts på bordet, og jeg håber, at ministeren vil svare på, hvad det reelt koster at lave de der it-systemer om, for det har vi jo ikke fået noget at vide om i dag.
Det var bare en enkelt lille detalje.